LIETUVOS RESPUBLIKOS

AUKŠTOJO MOKSLO ĮSTATYMO 2, 3, 13, 15, 16, 17, 19, 22, 23, 24, 32, 36, 37, 39, 40, 41, 42, 44, 47, 48, 49, 54, 56, 57, 58, 59, 60, 61, 62, 63, 67 STRAIPSNIŲ PAKEITIMO IR PAPILDYMO

Į S T A T Y M A S

2003 m. balandžio 22 d. Nr. IX-1526

Vilnius

(Žin., 2000, Nr. 27-715; 2001, Nr. 16-496; 2002, Nr. 3-75, Nr. 71-2968)

1 straipsnis. 2 straipsnio 5, 10, 19, 26 dalių pakeitimas ir straipsnio papildymas 28, 29 dalimis

1. 2 straipsnio 5 dalyje išbraukti žodį „(aukščiausios)“ ir šią dalį išdėstyti taip:

„5. Doktorantūra – mokslininkams rengti skirtos trečiosios pakopos universitetinės studijos, į kurias priimami asmenys, baigę magistrantūros ar vientisąsias studijas, moksliniai tyrimai ir disertacijos rengimas.“

2. 2 straipsnio 10 dalyje išbraukti žodį „profesinės“ ir šią dalį išdėstyti taip:

„10. Meno aspirantūra – trečiosios pakopos universitetinės studijos, skirtos aukštosios mokyklos meno dalykų dėstytojams rengti ir menininkams specializuotis, meno projekto rengimas ir gynimas.“

3. Pakeisti 2 straipsnio 19 dalį ir ją išdėstyti taip:

„19. Rezidentūra – trečiosios pakopos universitetinės studijos, skirtos rengti praktinei veiklai specialistus, įgijusius Vyriausybės nustatytų studijų krypčių kvalifikacijas. Kiekvienos studijų krypties rezidentūros pavadinime turi būti tos studijų krypties pavadinimas.“

4. Pakeisti 2 straipsnio 26 dalį ir ją išdėstyti taip:

„26. Vientisosios studijos – magistro ir (arba) profesinei kvalifikacijai įgyti skirtos studijos, kai tęstinumu susiejamos pirmosios ir antrosios pakopų universitetinės studijos. Medicinos ir odontologijos studijų krypčių vientisosios studijos apima ir būtiną minimalų praktinį pasirengimą (internatūrą).“

5. Papildyti 2 straipsnį 28 dalimi:

„28. Kiti studijas vykdantys subjektai – Lietuvos ir užsienio juridiniai asmenys, kuriems Vyriausybės nustatyta tvarka yra išduotas leidimas vykdyti studijas pagal kitų valstybių aukštųjų mokyklų studijų programas.“

6. Papildyti 2 straipsnį 29 dalimi:

„29. Su studijomis susijusi veikla – priėmimo studijuoti skelbimas, sutarčių dėl studijų sudarymas, studijų ar konsultacijų vykdymas, taip pat valstybės pripažįstamų išsilavinimo, profesinės kvalifikacijos ar kvalifikacinių laipsnių pažymėjimų (atestatų), diplomų išdavimas.“

2 straipsnis. 3 straipsnio 2 dalies pakeitimas

Pakeisti 3 straipsnio 2 dalį ir ją išdėstyti taip:

„2. Užsienio valstybių piliečių bei asmenų be pilietybės studijų tvarką nustato Vyriausybė.“

3 straipsnis. 13 straipsnio papildymas 4 ir 5 dalimis

1. Papildyti 13 straipsnį 4 dalimi:

„4. Nevalstybinę aukštąją mokyklą ar užsienio šalies aukštosios mokyklos filialą gali steigti tik juridinis asmuo (išskyrus Lietuvos Respublikos valstybines aukštąsias mokyklas), turintis materialinę bazę, būtiną aukštosios mokyklos veiklai užtikrinti, ir Vyriausybės nustatyta tvarka gavęs leidimą vykdyti studijas. Ministerija Vyriausybės nustatyta tvarka teikia Vyriausybei išvadą dėl leidimo steigti aukštąją mokyklą išdavimo arba informuoja pareiškėjus apie neigiamo sprendimo priėmimo priežastis.“

2. Papildyti 13 straipsnį 5 dalimi:

„5. Asmenų vykdoma su studijomis susijusi veikla be Vyriausybės leidimo yra neteisėta. Ši veikla įstatymų nustatyta tvarka nutraukiama, o asmenys traukiami administracinėn atsakomybėn.“

4 straipsnis. 15 straipsnio pakeitimas

Pakeisti 15 straipsnį ir jį išdėstyti taip:

„15 straipsnis. Studijų pagal kitų šalių aukštųjų mokyklų studijų programas vykdymas

1. Lietuvoje gali būti vykdomos studijos pagal kitų šalių aukštųjų mokyklų studijų programas, jeigu tose šalyse yra nacionalinė vertinimo (akreditavimo) sistema, pagal kurią yra įvertintos (akredituotos) tos aukštosios mokyklos arba jų programos.

2. Lietuvos ir užsienio aukštosios mokyklos, ketinančios Lietuvoje vykdyti studijas pagal kitų šalių aukštųjų mokyklų studijų programas ir užsiimti kita su studijomis susijusia veikla, turi Vyriausybės nustatyta tvarka gauti leidimą šioms paslaugoms teikti.

3. Kiti juridiniai asmenys, turintys užsienio aukštosios mokyklos įgaliojimą vykdyti studijas Lietuvoje ir tos užsienio šalies aukštojo mokslo sritį reglamentuojančios valstybės institucijos tarpininkavimo raštą, taip pat gali vykdyti studijas pagal kitų šalių aukštųjų mokyklų studijų programas ir užsiimti kita su studijomis susijusia veikla, jeigu Vyriausybės nustatyta tvarka gavo leidimą šioms paslaugoms teikti.

4. Ministerija Vyriausybės nustatyta tvarka prižiūri, kaip vykdomos leidimo sąlygos. Vyriausybė gali nustatyti sąlygas, kurioms esant leidimas gali būti Ministerijos teikimu panaikintas.“

5 straipsnis. 16 straipsnio 2 dalies pakeitimas

16 straipsnio 2 dalyje išbraukti žodžius „Vyriausybės įgaliota „, vietoj žodžių „studijų kokybės vertinimo institucija“ įrašyti žodžius „Studijų kokybės vertinimo centras“ ir šią dalį išdėstyti taip:

„2. Ne vėliau kaip po ketverių metų nuo aukštosios mokyklos veiklos pradžios Studijų kokybės vertinimo centras vertina aukštosios mokyklos veiklą.“

6 straipsnis. 17 straipsnio 5 dalies pakeitimas

17 straipsnio 5 dalyje išbraukti žodžius „Vyriausybės įgaliota „, vietoj žodžių „studijų kokybės vertinimo institucija“ įrašyti žodžius „Studijų kokybės vertinimo centras“ ir šią dalį išdėstyti taip:

„5. Jeigu Studijų kokybės vertinimo centras pakartotinai neigiamai įvertina aukštosios mokyklos veiklą ir nustato, kad jos teikiamos kvalifikacijos neatitinka nustatytų reikalavimų, Ministerija gali siūlyti Vyriausybei:

1) panaikinti nevalstybinės aukštosios mokyklos licenciją;

2) likviduoti ar reorganizuoti valstybinę kolegiją;

3) siūlyti Seimui likviduoti arba reorganizuoti valstybinį universitetą.“

7 straipsnis. 19 straipsnio papildymas nauja 4 dalimi

1. Papildyti 19 straipsnį nauja 4 dalimi:

„4. Ministerijos ekspertinė institucija aukštųjų mokyklų vertinimo klausimais yra biudžetinė įstaiga Studijų kokybės vertinimo centras. Šios įstaigos steigėjo funkcijas atlieka Ministerija.“

2. 19 straipsnio buvusią 4 dalį laikyti 5 dalimi.

8 straipsnis. 22 straipsnio 5 dalies 11 punkto pripažinimas netekusiu galios

22 straipsnio 5 dalies 11 punktą pripažinti netekusiu galios.

9 straipsnis. 23 straipsnio 5 dalies 8 punkto pakeitimas

23 straipsnio 5 dalies 8 punkte vietoj žodžių „bei sutarties su Ministerija projektus“ įrašyti žodį „projektą“, vietoj žodžio „juos“ įrašyti žodį „jį“ ir šį punktą išdėstyti taip:

„8) nagrinėja kolegijos plėtros perspektyvinio plano projektą ir, gavusi kolegijos tarybos pritarimą, teikia jį Ministerijai;“.

10 straipsnis. 24 straipsnio 1 dalies 1 punkto pakeitimas

24 straipsnio 1 dalies 1 punkte vietoj žodžių „bei aukštosios mokyklos sutarties su Ministerija projektų“ įrašyti žodį „projekto“ ir šį punktą išdėstyti taip:

„1) rengia išvadas dėl aukštosios mokyklos plėtros perspektyvinio plano projekto;“.

11 straipsnis. 32 straipsnio pakeitimas

Pakeisti 32 straipsnį ir jį išdėstyti taip:

„32 straipsnis. Profesoriai emeritai

Vyresniems kaip 65 metų profesoriams ir vyriausiesiems mokslo darbuotojams, aktyviai dirbusiems mokslinį ir pedagoginį darbą universitete, už ypatingus nuopelnus mokslui ar menui senatas gali suteikti profesoriaus emerito vardą. Profesoriui emeritui universiteto statuto nustatyta tvarka sudaromos sąlygos dalyvauti universiteto mokslinėje ir kitoje veikloje. Profesoriui emeritui aukštosios mokyklos nustatyta tvarka mokama universiteto senato nustatyto dydžio profesoriaus emerito mėnesinė išmoka.“

12 straipsnis. 36 straipsnio 3 dalies pakeitimas

36 straipsnio 3 dalyje vietoj žodžių „sutartyje su Ministerija“ įrašyti žodžius „plėtros perspektyviniame plane“ ir šią dalį išdėstyti taip:

„3. Universitetuose atliekamų mokslinių tyrimų kryptis ir mastą, tematiką bei terminus nustato patys universitetai, atsižvelgdami į valstybės reikmes, tyrimų svarbą krašto švietimui, kultūrai ir ūkiui, tarptautinio mokslinio bendradarbiavimo programas, taip pat į mokslo darbuotojų kvalifikaciją bei universiteto turimus finansinius išteklius. Valstybinių universitetų tyrimų kryptys bei terminai nurodomi universiteto plėtros perspektyviniame plane. Pagal tikslines programas vykdoma taikomoji mokslinė veikla ir su ja susiję taikomieji moksliniai tyrimai yra finansuojami iš valstybės biudžeto, taip pat iš užsakovų lėšų.“

13 straipsnis. 37 straipsnio 6 dalies pakeitimas

Pakeisti 37 straipsnio 6 dalį ir ją išdėstyti taip:

„6. Instituto direktorių iš mokslininkų ne ilgesnei kaip 5 metų kadencijai ir ne daugiau kaip dviem kadencijoms iš eilės viešo konkurso būdu slaptu balsavimu renka komisija, kurią sudaro po lygiai atstovų iš instituto tarybos ir universiteto senato bei vienas Ministerijos atstovas. Konkurso ir komisijos sudarymo tvarką nustato Ministerija. Su išrinktu direktoriumi rektorius sudaro terminuotą darbo sutartį. Instituto direktorius yra instituto tarybos narys pagal pareigas.“

14 straipsnis. 39 straipsnio 2 dalies 4 ir 5 punktų ir 3 dalies pakeitimas

1. 39 straipsnio 2 dalies 4 punkte po žodžio „aspirantūros“ įrašyti žodį „doktorantūros“, išbraukti žodį „profesinė“ ir šį punktą išdėstyti taip:

„4) rezidentūros, meno aspirantūros, doktorantūros (trečioji pakopa).“

2. 39 straipsnio 2 dalies 5 punktą pripažinti netekusiu galios.

3. Pakeisti 39 straipsnio 3 dalį ir ją išdėstyti taip:

„3. Pagrindinės nuosekliųjų studijų formos yra šios: dieninė, vakarinė ir neakivaizdinė. Konkrečias nuosekliųjų pirmosios pakopos studijų krypties formas nustato atitinkamos studijų krypties reglamentas. Studijų formų aprašus tvirtina Ministerija, atsižvelgusi į Lietuvos mokslo tarybos, Lietuvos universitetų rektorių konferencijos (konferencijų), Lietuvos kolegijų direktorių konferencijos (konferencijų) siūlymus, Aukštojo mokslo tarybos bei Lietuvos studentų atstovybių sąjungos (sąjungų) išvadas.“

15 straipsnis. 40 straipsnio 1 dalies pakeitimas

40 straipsnio 1 dalyje išbraukti antrą sakinį ir šią dalį išdėstyti taip:

„1. Bendrąjį universitetinių ir neuniversitetinių studijų sričių ir krypčių, pagal kurias vyksta nuosekliosios studijos Lietuvos aukštosiose mokyklose, klasifikatorių tvirtina Vyriausybė.“

16 straipsnis. 41 straipsnio 3 dalies pakeitimas

Pakeisti 41 straipsnio 3 dalį ir ją išdėstyti taip:

„3. Vientisųjų studijų apimtis yra ne mažesnė kaip 180 kreditų (kai suteikiama profesinė kvalifikacija) ar 200 kreditų (kai suteikiamas magistro kvalifikacinis laipsnis), bet ne didesnė kaip 240 kreditų, išskyrus medicinos studijų krypties studijas, kurių apimtis yra ne didesnė kaip 280 kreditų. Pirmoji studijų dalis (160 kreditų) priskiriama pagrindinių studijų pirmajai pakopai, o likusi dalis (20–80 kreditų, medicinos studijų krypties – 80–120 kreditų) priskiriama nuosekliųjų studijų antrajai pakopai.“

17 straipsnis. 42 straipsnio 7, 8 dalių pakeitimas ir straipsnio papildymas 9, 10 dalimis

1. Pakeisti 42 straipsnio 7 dalį ir ją išdėstyti taip:

„7. Rezidentūros studijos skiriamos Vyriausybės nustatytų studijų krypčių kvalifikacijas įgijusiems asmenims pasirengti savarankiškai praktinei veiklai.“

2. 42 straipsnio 8 dalyje išbraukti ketvirtą sakinį ir šią dalį išdėstyti taip:

„8. Doktorantūros studijos baigiamos disertacijos parengimu. Disertacijos ginamos prie universitetų veikiančiose mokslo krypčių tarybose. Doktorantūros studijų, disertacijos gynimo ir mokslo laipsnių suteikimo tvarką nustato doktorantūros nuostatai, kuriuos tvirtina Vyriausybė, atsižvelgdama į Lietuvos mokslo tarybos, Lietuvos mokslų akademijos, Lietuvos universitetų rektorių konferencijos (konferencijų) siūlymus bei Aukštojo mokslo tarybos išvadas.“

3. Papildyti 42 straipsnį 9 dalimi:

„9. Meno aspirantūros studijos vykdomos pagal meno aspirantūros nuostatus. Juos tvirtina Vyriausybė, atsižvelgdama į Lietuvos mokslo tarybos, Lietuvos universitetų rektorių konferencijos (konferencijų) siūlymus bei Aukštojo mokslo tarybos išvadas.“

4. Papildyti 42 straipsnį 10 dalimi:

„10. Tais atvejais, kai studijų programoje yra numatyta studentų profesinės veiklos praktika, įmonė ar įstaiga, kurioje studentas atlieka praktiką, ir studentas bei aukštoji mokykla, kurioje jis studijuoja, sudaro praktinio mokymo sutartį. Sutarties turinį, formą ir registravimo tvarką nustato Ministerija.“

18 straipsnis. 44 straipsnio 2 dalies pakeitimas

Pakeisti 44 straipsnio 2 dalį ir ją išdėstyti taip:

„2. Studijų programų kokybė periodiškai vertinama. Ministerijos nustatyta tvarka tai daro Studijų kokybės vertinimo centras ir viešai skelbia savo išvadas. Į šias išvadas Ministerija atsižvelgia teisės aktų nustatyta tvarka.“

19 straipsnis. 47 straipsnio pakeitimas

Pakeisti 47 straipsnį ir jį išdėstyti taip:

„47 straipsnis. Priėmimas į valstybinę aukštąją mokyklą

1. Į aukštąją mokyklą priimami asmenys, turintys ne žemesnį kaip vidurinį išsilavinimą.

2. Priėmimo į aukštąją mokyklą taisykles nustato pati aukštoji mokykla, Vyriausybės nustatyta tvarka jas suderinusi su Ministerija. Priėmimo į pagrindines ir vientisąsias studijas sąlygos dėl konkursinių mokomųjų dalykų pagal studijų kryptis ir dėl konkursinio balo formavimo principų derinamos Vyriausybės nustatyta tvarka ir skelbiamos ne vėliau kaip prieš 2 metus iki priėmimo pradžios. Stojantis asmuo turi teisę pateikti prašymą stoti į kelias aukštąsias mokyklas.

3. Studentai į aukštąją mokyklą priimami konkurso būdu. Pagrindinių ir vientisųjų studijų konkursinį balą turi sudaryti ne daugiau kaip keturių mokomųjų dalykų mokymosi rezultatai (iš jų – ne daugiau kaip 3 mokomųjų dalykų brandos egzaminų rezultatai). Specialiesiems gebėjimams nustatyti aukštoji mokykla papildomai gali organizuoti ne daugiau kaip du egzaminus ar testus. Jei mokomojo dalyko brandos egzaminą organizuoja ir administruoja Ministerijos įgaliota institucija, aukštoji mokykla šio mokomojo dalyko egzamino ar testo neorganizuoja. Priimant į antrosios ir trečiosios pakopos studijas turi būti atsižvelgiama į žemesnės arba tos pačios pakopos studijų rezultatus ir aukštosios mokyklos nustatytus kitus kriterijus.

4. Bendrą maksimaliai leistiną priimamų į aukštąsias mokyklas studentų skaičių pagal studijų pakopas, formas ir finansavimo pobūdį kasmet ne vėliau kaip iki kovo 1 d. tvirtina Vyriausybė, atsižvelgdama į specialistų poreikį, konkrečios aukštosios mokyklos specialistų parengimo kokybę, taip pat aukštosioms mokykloms skirtas valstybės biudžeto lėšas.

5. Asmenys, sutinkantys mokėti visą studijų kainą, konkurso būdu gali būti priimami į vakarinės ir neakivaizdinės formų visų pakopų studijas, taip pat iki 2005–2006 studijų metų – į antrosios pakopos dieninės formos studijas.

6. Su studentais, priimamais šio straipsnio 5 dalyje nustatyta tvarka, aukštoji mokykla sudaro studijų sutartis. Standartines studijų sutarties sąlygas nustato Ministerija.

7. Ministerija gali nustatyti užsienio valstybių piliečių ir asmenų be pilietybės, kurių studijos visiškai ar iš dalies finansuojamos iš Lietuvos valstybės biudžeto, priėmimo į aukštąsias mokyklas kvotas ir tvarką.“

20 straipsnis. 48 straipsnio 1 dalies pakeitimas

Pakeisti 48 straipsnio 1 dalį ir ją išdėstyti taip:

„1. Aukštųjų mokyklų studentai yra asmenys, studijuojantys pagal nuosekliųjų studijų programas.“

21 straipsnis. 49 straipsnio 2 dalies pakeitimas

Pakeisti 49 straipsnio 2 dalį ir ją išdėstyti taip:

„2. Studentas, neišlaikęs egzamino, įskaitos ar kitaip neatsiskaitęs už studijų programoje numatytus dalykus, turi teisę nemokamai perlaikyti (atsiskaityti) aukštosios mokyklos nustatyta tvarka, kuri turi būti priimta atsižvelgus į studentų atstovybės siūlymus. Ši nuostata netaikoma aukštosiose mokyklose, kurios naudoja kaupiamąją žinių vertinimo sistemą ir tam yra gavusios studentų atstovybės pritarimą.“

22 straipsnis. 54 straipsnio pakeitimas

Pakeisti 54 straipsnį ir jį išdėstyti taip:

„54 straipsnis. Valstybės biudžeto lėšų skyrimas valstybinėms aukštosioms mokykloms

1. Valstybės biudžeto lėšas kiekvienai valstybinei aukštajai mokyklai kasmet skiria Seimas. Valstybės biudžeto lėšos aukštajai mokyklai skiriamos bendra suma: paprastosios išlaidos (neišskiriant lėšų darbo užmokesčiui) ir valstybės investicijų programoje numatyti valstybės biudžeto asignavimai nepaprastosioms išlaidoms.

2. Aukštajai mokyklai skiriamos valstybės biudžeto lėšos turi būti siejamos su atitinkamomis programomis ir aukštosios mokyklos veiklos vertinimo rezultatais. Prireikus Ministerija gali inicijuoti aukštosios mokyklos ūkinės ir finansinės veiklos auditą.“

23 straipsnis. 56 straipsnio 1, 2 dalių papildymas ir pakeitimas

1. Papildyti 56 straipsnio 1 dalį nauju 7 punktu:

„7) lėšos, gautos iš asmenų, nurodytų šio įstatymo 61 straipsnyje;“.

2. 56 straipsnio 1 dalies buvusį 7 punktą laikyti 8 punktu.

3. Pakeisti 56 straipsnio 2 dalį ir ją išdėstyti taip:

„2. Valstybinės aukštosios mokyklos lėšos, gautos kaip studentų studijų įmokos, taip pat lėšos, gautos iš asmenų, nurodytų šio įstatymo 61 straipsnyje, ir pajamos iš mokslinės ir ūkinės veiklos bei teikiamų paslaugų Vyriausybės nustatyta tvarka įtraukiamos į valstybės biudžeto apskaitą, tačiau naudojamos šios aukštosios mokyklos specialiosioms programoms finansuoti. Aukštosios mokyklos jų statutuose nustatytiems tikslams ir uždaviniams įgyvendinti specialiųjų programų lėšas valdo, naudoja bei jomis disponuoja savarankiškai.“

24 straipsnis. 57 straipsnio 3 dalies pakeitimas

Pakeisti 57 straipsnio 3 dalį ir ją išdėstyti taip:

„3. Lėšos studijoms skiriamos remiantis pagal metodiką nustatomomis studijų išlaidomis (pagal studijų kryptį, pakopą ir formą).“

25 straipsnis. 58 straipsnio pakeitimas

Pakeisti 58 straipsnį ir jį išdėstyti taip:

„58 straipsnis. Studijų išlaidos ir kaina

1. Studijų valstybinėje aukštojoje mokykloje išlaidos (pagal studijų kryptį, pakopą ir formą) nustatomos vadovaujantis šio įstatymo 57 straipsnyje nurodyta metodika.

2. Į studijų išlaidas įskaičiuojamos lėšos, būtinos studijoms organizuoti bei jų moksliniam lygiui palaikyti, tai yra:

1) lėšos aukštųjų mokyklų dėstytojų, mokslo ir kitų su studijomis susijusių darbuotojų darbo užmokesčiui ir valstybiniam socialiniam draudimui;

2) lėšos aukštosios mokyklos išlaidoms, susijusioms su studijomis ir jų moksliniam lygiui palaikyti reikalingomis prekėmis bei paslaugomis;

3) lėšos studentų kultūros, sporto ir visuomeninei veiklai organizuoti.

3. Studijų kaina valstybinėje aukštojoje mokykloje nurodoma priėmimo į aukštąją mokyklą taisyklėse, suderintose šio įstatymo 47 straipsnio 2 dalyje nustatyta tvarka.

4. Lietuvos Respublikos piliečiams šio straipsnio 3 dalyje nurodyta studijų kaina negali būti didesnė negu studijų išlaidos, nustatytos šio straipsnio 1 ir 2 dalyse nustatyta tvarka.

5. Užsienio valstybių piliečiams ir asmenims be pilietybės šio straipsnio 3 dalyje nurodyta studijų kaina negali būti mažesnė negu studijų išlaidos, nustatytos šio straipsnio 1 ir 2 dalyse nustatyta tvarka, išskyrus atvejus, kai Lietuvos Respublikos tarptautinės sutartys ar kiti teisės aktai nustato kitaip.

6. Studijų kaina nevalstybinėse aukštosiose mokyklose nustatoma susitarimu.“

26 straipsnis. 59 straipsnio pakeitimas

Pakeisti 59 straipsnį ir jį išdėstyti taip:

„59 straipsnis. Studentų studijų įmokos

1. Valstybinių aukštųjų mokyklų visų formų pagrindinių, vientisųjų ir antrosios pakopos studijų studentai kiekvieną semestrą aukštajai mokyklai moka studijų įmoką, kuri lygi Vyriausybės nustatyto minimalaus gyvenimo lygio 4 dydžiams.

2. Studentai, be šio straipsnio 1 dalyje numatytos studijų įmokos arba studijų sutartyje nurodytos studijų kainos, neturi mokėti aukštosioms mokykloms jokių kitų įmokų, tiesiogiai susijusių su studijų programos įgyvendinimu, aukštosios mokyklos studijų nuostatų, suderintų su studentų atstovybe, nustatyta tvarka.

3. Įmokų, tiesiogiai nesusijusių su studijų programos įgyvendinimu, dydžius nustato aukštoji mokykla, suderinusi su Ministerija ir Lietuvos studentų atstovybių sąjunga (sąjungomis).“

27 straipsnis. 60 straipsnio pakeitimas

Pakeisti 60 straipsnį ir jį išdėstyti taip:

„60 straipsnis.	Nemokamas aukštasis mokslas gerai besimokantiems valstybinių aukštųjų mokyklų studentams

1. Gerai besimokantiems valstybinių aukštųjų mokyklų studentams laiduojamas nemokamas mokslas – jų studijų įmokos apmokamos valstybės lėšomis. Gerai besimokančiais studentais laikomi 30 procentų kiekvienos studijų programos kiekvieno semestro studentų, išskyrus studentus, nurodytus šio įstatymo 61 straipsnyje, atrinktų kas semestrą pagal geriausius studijų rezultatus (pirmąjį studijų semestrą – pagal stojimo rezultatus).

2. Ne mažiau kaip 50 procentų dieninių studijų studentų, išskyrus studentus, nurodytus šio įstatymo 61 straipsnyje, atrinktų aukštosios mokyklos konkurso tvarka pagal mokymosi rezultatus (pirmąjį studijų semestrą – pagal stojimo rezultatus), studijų įmokos apmokamos valstybės lėšomis. Vyriausybė kasmet nustato, kokiai daliai tais metais į aukštąją mokyklą priimtų studentų pagal studijų pakopas ir formas studijų įmokos apmokamos valstybės biudžeto lėšomis. Priėmimo į aukštąją mokyklą metu užfiksuotas studijų, kurių įmoka apmokama valstybės biudžeto lėšomis, vietų skaičius išlieka per visą nustatytą studijų laikotarpį.

3. Studentai aukštosios mokyklos nustatyta tvarka už nepažangumą išbraukiami iš aukštosios mokyklos studentų sąrašų.

4. Į laisvas vietas pagal pažangumą prioriteto tvarka gali pretenduoti šie toje pačioje studijų programoje tame pačiame kurse studijuojantys asmenys (išskyrus asmenis, nurodytus šio įstatymo 61 straipsnio 1 dalies 1–3 punktuose):

1) tos pačios studijų formos studentai;

2) kitų studijų formų studentai.

5. Tais atvejais, kai nėra galimybės užpildyti laisvas vietas šio straipsnio 4 dalyje nustatyta tvarka, valstybės biudžeto lėšos, skirtos šioms laisvoms vietoms finansuoti, gali būti panaudojamos to paties kurso ne mažesnės studijų kainos studijų programoms finansuoti.“

28 straipsnis. 61 straipsnio pakeitimas

Pakeisti 61 straipsnį ir jį išdėstyti taip:

„61 straipsnis. Mokamos studijos valstybinėse aukštosiose mokyklose

1. Už studijas valstybinėje aukštojoje mokykloje visą studijų kainą moka:

1) asmenys, studijuojantys pagal tos pačios arba žemesnės pakopos, kurią jie yra baigę valstybinėje aukštojoje mokykloje, studijų programą, jeigu ne daugiau kaip už pusę baigtos studijų programos kreditų mokėjo visą studijų kainą, išskyrus Vyriausybės nustatytus atvejus;

2) asmenys, vienu metu studijuojantys pagal dvi ar daugiau tos pačios pakopos studijų programas, jeigu jų studijos pagal bent vieną iš šių studijų programų yra visiškai arba iš dalies apmokamos valstybės biudžeto lėšomis (jie moka už antrąją ir kitas studijų programas);

3) užsieniečiai, jeigu Lietuvos Respublikos tarptautinės sutartys ar kiti teisės aktai nenustato kitaip;

4) asmenys, priimti studijuoti šio įstatymo 47 straipsnio 5 dalyje nustatyta tvarka.

2. Už studijas valstybinėje aukštojoje mokykloje studijų kainą, proporcingą dalyko apimčiai, moka:

1) asmenys, studijuojantys nenuosekliai;

2) asmenys, kartojantys nuosekliųjų studijų programos atskirus dalykus.“

29 straipsnis. 62 straipsnio pakeitimas

Pakeisti 62 straipsnį ir jį išdėstyti taip:

„1. Valstybinių ir nevalstybinių aukštųjų mokyklų pagrindinių, vientisųjų ir antrosios studijų pakopos studentai gali gauti valstybės paskolas:

1) studijų įmokoms mokėti, jeigu jos nebuvo sumokėtos valstybės biudžeto lėšomis;

2) gyvenimo išlaidoms;

3) dalinėms studijoms pagal tarptautines sutartis ir susitarimus.

2. Valstybinių aukštųjų mokyklų dieninės studijų formos pagrindinių, vientisųjų ir antrosios studijų pakopos studentai, doktorantai ir meno aspirantai Vyriausybės nustatyta tvarka gali gauti stipendijas. Lėšos stipendijoms skiriamos iš valstybės biudžeto asignavimų, numatytų aukštosioms mokykloms.

3. Studentai turi teisę gauti ir kitą paramą, kuri teikiama Vyriausybės nustatyta tvarka.

4. Valstybės paramos studijoms užsienyje, taip pat paramos rezidentams tvarką nustato Vyriausybė.“

30 straipsnis. 63 straipsnio 1 ir 3 dalių pakeitimas

1. Pakeisti 63 straipsnio 1 dalį ir ją išdėstyti taip:

„1. Valstybės paskolas studentams teikia Lietuvos valstybinis mokslo ir studijų fondas. Paskolos teikiamos iš tam tikslui Fondui numatytų valstybės biudžeto lėšų, iš lėšų, kurias Fondas sukaupia iš grąžinamų paskolų, palūkanų bei delspinigių, iš rėmėjų lėšų ir kitų lėšų.“

2. 63 straipsnio 3 dalyje išbraukti antrą, ketvirtą ir penktą sakinius ir šią dalį išdėstyti taip:

„3. Valstybės paskolų suteikimo, administravimo ir grąžinimo tvarką nustato Vyriausybė. Paskolų grąžinimo terminas gali būti pratęstas arba paskolos gali būti negrąžintos, atsižvelgiant į asmens socialinę padėtį.“

31 straipsnis. 67 straipsnio 1, 3, 5 dalių pakeitimas ir straipsnio papildymas 7 dalimi

1. Pakeisti 67 straipsnio 1 dalį ir ją išdėstyti taip:

„1. Vyriausybė iki 2003 m. rugsėjo 1 d. priima ar pakeičia Aukštojo mokslo įstatymui įgyvendinti reikalingus teisės aktus.“

2. Pakeisti 67 straipsnio 3 dalį ir ją išdėstyti taip:

„3. Šiame įstatyme nustatyta studijų įmokų mokėjimo tvarka pradedama taikyti nuo 2002 m. rugsėjo 1 d., o paskolų studijų įmokoms mokėti teikimo tvarka – nuo 2003 m. sausio 1 d. Studijų įmokų mokėjimo ir paskolų studijų įmokoms mokėti teikimo tvarka, taip pat šio įstatymo 60 straipsnio 1 ir 2 dalių nuostatos taikomos pagrindinių ir vientisųjų studijų studentams nuo 2002–2003 studijų metų, o antrosios pakopos studentams – nuo 2006–2007 studijų metų, išskyrus studentus, sudariusius sutartis su aukštąja mokykla iki 2002 metų.“

3. Pakeisti 67 straipsnio 5 dalį ir ją išdėstyti taip:

„5. Lietuvos Respublikai įstojus į Europos Sąjungą, Europos Sąjungos valstybių narių piliečiams netaikomos šio įstatymo 3 straipsnio 2 dalies, 47 straipsnio 7 dalies ir 58 straipsnio 5 dalies nuostatos.“

4. Papildyti 67 straipsnį 7 dalimi:

„7. Aukštųjų mokyklų steigimo procedūros, pradėtos Vyriausybės nustatyta tvarka iki šio įstatymo įsigaliojimo, baigiamos vadovaujantis Aukštojo mokslo įstatymo (Žin., 2000, Nr. 27-715; 2001, Nr. 16-496; 2002, Nr. 3-75, Nr. 71-2968) nuostatomis.“

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTAS	ROLANDAS PAKSAS